**Amprentă**

*Luisa Nerut*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu ştiu nici azi de ce cuvântul tău

m-apropie mai mult de romanţa pământului ud

Nu ştiu nici când braţele tale m-au arătat

luminii

Ştiu doar că nu mi-a fost de-ajuns

să mă pot defini prin atâtea frunze galbene

până nu m-ai înălţat pe umerii tăi

să văd că şi îngerii palizi strălucesc

apoi

odihnindu-mi insomnia în palmele tale

să învăţ cum se frământă icoane mărunte

din lut

De-abia atunci ploi dezlegate în suflet

umpleau golul măsurat de timp

Încet încet din gândurile stinse creşteau

punţi.